[{"text_idx": "#000000", "text": "La romano rakontas al ni la amon de Juehui, la tria filo de ric\u0302a eksguberniestro, al servoknabino Mingfeng, la amon de lia pli ag\u0302a frato Juemin al sia kuzino kaj la amon de lia plej ag\u0302a frato Juexin al la kuzino Mei, kiu devis rezigni sian korinklinon al Juexin kaj edzinig\u0302i al neamata viro, pro interveno de la patrino. Juexin devis edzig\u0302i al bela kaj milda knabino Ruijue, tamen ne povis vivi sen bedau\u0306ro, pro sufero de Mei, kiu poste mortis juna pro c\u0302agreno. Juehui vers\u0302is al Mingfeng sian koron kaj promesis s\u0302in edzinigi, sed lia avo donacis tiun 17-jaran servoknabinon al sia ric\u0302a maljuna amiko Feng kiel konkubinon. Juehui strec\u0302e sin okupis en lukto de studentoj kontrau\u0306 maljustaj militistoj kaj preteratentis la helpopeton de Mingfeng. En malespero, la knabino sin dronigis en lageto de la familia g\u0302ardeno kaj alia servoknabino devis konkubinig\u0302i al Feng anstatau\u0306e. Juehui indignig\u0302is pro tio kaj decidis ribeli kontrau\u0306 la feu\u0306disma familio sub la regado de lia despota avo."}, {"text_idx": "#000001", "text": "La avo decidis fianc\u0302igi Juemin al nevino de Feng. Juemin malobeis lin kaj sin kas\u0302is. La avo indignig\u0302is pro lia ribelo kaj taskis Juexin eltrovi kaj hejmenvenigi la pli junan fraton, kies kas\u0302ejon sciis Juehui, kiu tamen rifuzis kunagi."}, {"text_idx": "#000002", "text": "La kvara kaj kvina onkloj de Juehui kas\u0302e luis domojn por log\u0302igi siajn kromvirinojn. Informig\u0302inte pri tio per denunco, lia avo koleregis, malsanig\u0302is pro konfliktig\u0302o kaj mortis. Sekve de tio okazis kverelo inter liaj filoj pro la heredaj\u0302oj. Pro superstic\u0302a kredo, ke akus\u0302o povas suferigi la animon de la mortinto, la edzino de Juexin, kiu baldau\u0306 akus\u0302os, estis forsendita en kamparon kaj pro manko de g\u0302ustatempa medicina helpo mortis de malfacila akus\u0302o, kio dolorigis la koron de Juexin, kiu ec\u0302 ne povis vidi sian amatan virinon dum la krizo, pro malhelpo de la parencoj superstic\u0302aj."}, {"text_idx": "#000003", "text": "Juehui, kiu diligente studis progresemajn librojn kaj gazetojn kaj energie laboris por redakti gazeton por junularo, neniel povis plu toleri la kunvivon en la familio kaj decidis g\u0302in forlasi kaj forveturi al la urbo S\u0302anhajo, kie ardis la progresema movado kaj brilis la espero de la nova generacio."}, {"text_idx": "#000004", "text": "Per la rakonto pri batalo de la juna generacio, kun Juehui kiel la reprezentanto, kontrau\u0306 la feu\u0306disma forto, reprezentata de lia avo, en la granda familio de kvar generacioj sub la sama tegmento, la romano \u201cLa Familio\u201d de Bakin prezentas al ni la progreseman tendencon de la c\u0302ina junularo en la periodo de la dudekaj jaroj. Tiu majstra verko ludis gravan rolon en la batalo kontrau\u0306 feu\u0306dismo kaj donis grandan influon al la c\u0302ina junularo en la tridekaj jaroj post sia apero en 1931 en la s\u0302anhaja j\u0302urnalo \u201cTempo\u201d, kaj poste libroforme en 1933. Sub g\u0302ia kurag\u0302igo, multaj junuloj komencis sian bravan batalon kontrau\u0306 feu\u0306dismo por progreso de la socio. \u201cLa Familio\u201d estas ne nur unu el la c\u0302efverkoj de Bakin, sed ankau\u0306 unu el la monumentoj en la historio de la c\u0302ina moderna beletro."}, {"text_idx": "#000005", "text": "\u201cLa familio\u201d, verkita de Bakin, fama c\u0302ina verkisto, honora prezidanto de la C\u0302ina Esperanto-Ligo kaj membro de la Honora Patrona Komitato de UEA."}, {"text_idx": "#000006", "text": "Kumewawa, le fils de la jungle"}]